Doncaster
Store norske leksikon,Geografi,Verdens geografi,Europa,Storbritannia og Nord-Irlands geografi
Doncaster er en by og en del av bykommunen i Storbritannia, England, i grevskapet Yorkshire, West Riding. Byen ligger ved River Don, 30 kilometer nordøst for Sheffield. Byen har 109 805 innbyggere ved folketellingen i 2011, mens bykommunen har 302 402 innbyggere og et areal på 219 kvadratkilometer.
Doncaster var en markedsby i middelalderen, men ble et jernbane-knutepunkt og servicesenter for kullgruveindustrien med store lokomotivfabrikker og jernbaneverksteder under den industrielle revolusjon på 1800-tallet. Berømte lokomotiver som The Mallard og The Flying Scotsman ble bygget i Doncaster. Da kullgruvedriften ble nedlagt vokste Doncaster som servicesenter for de omkringliggende kommunene og tiltrakk seg mange nye næringer samtidig som landbruket beholdt sin status. Det er fortsatt store jernbaneverksteder i Doncaster, men også fabrikasjon av rayon, stål, maskiner og plast. Doncaster Sheffield Airport er en ny internasjonal lufthavn som åpnet i 2005, med forbindelse til Eurotunnellen.Doncaster Museum and Art Gallery er byens viktigste museum og viser naturhistorie, arkeologi, lokalhistorie og kunst. Les mer i Store norske leksikon England – lokale myndigheter England Storbritannia Storbritannias geografi Storbritannias historie den industrielle revolusjon